KOMMISSIONENS DIREKTIV 1999/23/EF

af 9. april 1999

om tilpasning til den tekniske udvikling af Rådets direktiv 93/33/EØF om tyverisikring på to- og trehjulede motordrevne køretøjer

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/61/EØF af 30. juni 1992 om standardtypegodkendelse af to- og trehjulede motordrevne køretøjer(1), ændret ved akten vedrørende Østrigs, Finlands og Sveriges tiltrædelse, særlig artikel 16;

under henvisning til Rådets direktiv 93/33/EØF af 14. juni 1993 om tyverisikring på to- og trehjulede motordrevne køretøjer(2), særlig artikel 4, og

ud fra følgende betragtninger:

(1) Direktiv 93/33/EØF er et af særdirektiverne under den EF-typegodkendelsesprocedure, der er fastlagt ved direktiv 92/61/EØF; bestemmelserne i direktiv 92/61/EØF vedrørende køretøjssystemer, komponenter og separate tekniske enheder finder derfor anvendelse på nævnte direktiv;

(2) den tekniske udvikling gør det nu muligt at tilpasse direktiv 93/33/EØF til den tekniske udvikling; for at sikre, at hele typegodkendelsesprocessen forløber korrekt, er det derfor nødvendigt at tydeliggøre eller komplettere visse af det pågældende direktivs bestemmelser;

(3) med henblik herpå bør bestemmelserne vedrørende vinklen ved låsning af styremekanismen på quadricykler og bestemmelserne vedrørende udtrækning af nøglen fra type 3-tyverisikringer til trehjulede motorcykler og quadricykler tilpasses; det bør endvidere tillades, at tyverisikringer, som er godkendt til motordrevne køretøjer med fire hjul, monteres på to- og trehjulede motordrevne køretøjer;

(4) de i dette direktivs fastsatte foranstaltninger er i overensstemmelse med udtalelse fra det udvalg for tilpasning til den tekniske udvikling, som er nedsat ved artikel 13 i Rådets direktiv 70/156/EØF(3), senest ændret ved Europa-Parlamentets og Rådets direktiv 98/91/EF(4) -

UDSTEDT FØLGENDE DIREKTIV:

Artikel 1

Bilag I til direktiv 93/33/EØF ændres som angivet i bilaget til nærværende direktiv.

Artikel 2

1. Fra 1. januar 2000 kan medlemsstaterne ikke af grunde, som vedrører tyverisikring:

- nægte EF-typegodkendelse af en type to- eller trehjulet motordrevet køretøjer eller en type tyverisikring

- forbyde registrering, salg eller ibrugtagning af to- eller trehjulede motordrevne køretøjer eller salg eller ibrugtagning af tyverisikringer

hvis tyverisikringerne opfylder kravene i direktiv 93/33/EØF som ændret ved nærværende direktiv.

2. Fra 1. juli 2000 nægter medlemsstaterne EF-typegodkendelse til nogen type to- eller trehjulet motordrevet køretøj af grunde, som vedrører tyverisikringen, eller til nogen type tyverisikring, hvis kravene i direktiv 93/33/EØF som ændret ved nærværende direktiv ikke er opfyldt.

Artikel 3

1. Medlemsstaterne vedtager og offentliggør senest den 31. december 1999 de bestemmelser, der er nødvendige for at efterkomme dette direktiv senest den 31. december 1999. De underretter straks Kommissionen herom.

De anvender disse bestemmelser fra den 1. januar 2000.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de vedtager på det område, der er omfattet af dette direktiv.

Artikel 4

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den 9. april 1999.

På Kommissionens vegne

Martin BANGEMANN

Medlem af Kommissionen

(1) EFT L 225 af 10.8.1992, s. 72.

(2) EFT L 188 af 29.7.1993, s. 32.

(3) EFT L 42 af 23.2.1970, s. 1.

(4) EFT L 11 af 16.1.1999, s. 25.

BILAG

1. I punkt 3.1 indsættes følgende nye afsnit: "Det er tilladt at montere tyverisikringer, som er godkendt til anvendelse på motordrevne køretøjer i klasse M1 og N1 i overensstemmelse med direktiv 74/61/EØF, på to- eller trehjulede motordrevne køretøjer."

2. Punkt 3.11 affattes således: "3.11. Tyverisikringer af type 1, 2 og 3, med undtagelse af tyverisikringer beregnet til montering på trehjulede motorcykler og quadricykler, skal være således udformet, at styringen kun kan fastlåses i en vinkel på mindst 20° til højre eller venstre i forhold til ligeudstillingen."

3. Punkt 4.1.2 affattes således: 4.1.2. For tyverisikringer af type 3 må låseriglen kun kunne forspændes ved, at brugeren af køretøjet foretager sig noget samtidig med eller i forbindelse med drejning af nøglen. Nøglen må ikke kunne trækkes ud efter forspænding af låseriglen, undtagen i de tilfælde, der er nævnt i punkt 3.2.3, eller hvis der er tale om trehjulede motorcykler eller quadricykler.